Ли Цинджао
Завинаги ще помня…

Превод от английски: Анатолий Буковски, Лина Бакалова, 2005

chitanka.info

Завинаги ще помня…[0]

Завинаги ще помня онзи залез,

с беседката край тихата река.

Загубихме се в пътя си към къщи,

замаяни от прекомерно пиене.

Във мрака късен, вече изморени,

въртяхме се със лодката без път.

Но без да щем, навлязохме дълбоко

във вир, обрасъл с лотосови туфи.

Какво да правим? Грабнахме веслата —

греби, греби! Измъквай се оттук!

А ято чапли, от шума подплашени

изпълниха небето притъмняло.

[0] По мелодията на „Като сън“. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.